กรมชลประทาน ขานรับนโยบายรองนายกรัฐมนตรี เร่งบูรณาการป้องกันน้ำหลาก รับมือฝนปีนี้
นายประพิศ จันทร์มา อธิบดีกรมชลประทาน เปิดเผยว่า กรมชลประทานในฐานะหน่วยงานปฏิบัติ น้อมรับนโยบายดำเนินการตาม 13 มาตรการรับมือฤดูฝนปี 65 พร้อมวางแผนป้องกันและบรรเทาปัญหาน้ำท่วมในพื้นที่สมุทรปราการ ด้วยการคาดการณ์พื้นที่เสี่ยง 4 แห่ง ได้แก่ นิคมอุตสาหกรรมบางปู ชุมชนคลองบางปลา ชุมชนบางพลี (คลองสำโรง) ตำบลบางพลีใหญ่ อำเภอบางพลี และวัดบางบ่อ อำเภอบางบ่อ พร้อมกำจัดสิ่งกีดขวางทางน้ำ ซึ่งขณะนี้ได้ดำเนินการกำจัดวัชพืชไปแล้วกว่า 66,000 ตัน นอกจากนี้ ยังได้ทำการขุดลอกคลองพระองค์ไชยานุชิต คลองชายทะเล คลองสุวรรณภูมิ เสร็จเรียบร้อยแล้ว ส่วนคลองสำโรง มีความคืบหน้าร้อยละ 56 ของแผนฯ การบริหารจัดการน้ำด้วยระบบชลประทาน เร่งระบายน้ำผ่านคลองระบายน้ำแนวดิ่ง ก่อนใช้สถานีสูบน้ำที่ติดตั้งอยู่ริมคลองชายทะเล จำนวน 12 สถานี อัตราการระบายรวม 42 ล้านลูกบาศก์เมตรต่อวัน เร่งระบายลงสู่ทะเลตามลำดับ อีกด้านหนึ่งจะมีการระบายน้ำผ่านคลองระบายแนวขวาง เพื่อระบายน้ำไปลงแม่น้ำบางประกง จังหวัดฉะเชิงเทรา ในอัตราการระบายรวม 16 ล้านลูกบาศก์เมตรต่อวัน บางส่วนจะมีการระบายลงสู่แม่น้ำเจ้าพระยา ในอัตรา 5 ล้านลูกบาศก์เมตรต่อวัน ทั้งนี้ ได้สั่งการให้เตรียมพร้อมเครื่องมือ เครื่องจักร อาทิ เครื่องสูบน้ำเคลื่อนที่ 49 เครื่อง เครื่องผลักดันน้ำ 21 เครื่อง สามารถระบายน้ำได้เพิ่มขึ้นวันละ 8 ล้านลูกบาศก์เมตร เพื่อเสริมการระบายน้ำให้เกิดประสิทธิภาพมากยิ่งขึ้น ทั้งนี้ พี่น้องประชาชนสามารถติดต่อสอบถามเกี่ยวกับสถานการณ์น้ำและการช่วยเหลือได้ที่ สายด่วนกรมชลประทาน 1460